《皇太子释奠会作诗》
南北朝·颜延之

国尚师位，家崇儒门。禀道毓德，讲艺立言。浚明爽曙，达义兹昏。

讲瞻先觉，顾惟后昆。

大人长物，继天接圣。时屯必亨，运蒙则正。偃闭武术，阐扬文令。

庶士倾风，万流仰镜。

虞痒饰馆，壑图炳睟。怀仁憬集，抱智麇至。踵门陈书，蹑屩献器。

澡身玄渊，宅心道秘。

伊昔周储，聿光往记。思皇世哲，体元作嗣。资此夙知，降从经志。

剔彼前文，规周矩值。

正殿虚筵，司分简日。尚席函丈，丞疑奉帙。侍言称辞，惇史秉笔。

妙识几音，王载有述。

肆议芳讯，大教克明。敬躯祀典，告奠圣灵。礼属观盥，乐荐歌笙。

昭事是肃，俎实非馨。

献终袭吉，即宫广燕。堂设象筵，庭宿金悬。台保兼徽，皇戚比彦。

肴乾酒澄，端服整弁。

六官视命，九宾相仪。缨笏币序，巾卷充街。都庄云动，野馗风驰。

伦周伍汉，超哉邈猗。

清晖在天，容光必照。物任其情，理宣其奥。妄先国胄，侧闻邦教。

徒愧微冥，终谢智效。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。